Атентат над Локърби
Атентатът над Локърби е най-известният от серията терористични нападения, за чието извършване се обвинява Либия.

На 21 декември 1988 г. самолет на американската компания „Пан Ам“ – полет 103, експлодира във въздуха над Локърби, Шотландия. Загиват 270 души от 21 страни, включително 11 жители на Локърби. Повечето от пътниците са американски граждани.

Първоначално се смята, че атентатът е дело на Народния фронт за освобождения на Палестина – Генерално командване на Ахмед Джибрил. Подозират се и правителствата на Иран и Сирия. По-късно уликите се насочват към двама служители на либийските служби, действащи в Малта.

Според проведеното разследване, ден преди атентата двамата либийци, обвинени в извършването му, са летели от Триполи до Малта, където поставили взривното устройство. Под прикритието на служители на либийските авиолинии те поставили на летището Луа в Малта взривното устройство в откраднат куфар, който бил натоварен на самолета.

Единият е оправдан и при завръщането му в родината Муамар ал-Кадафи го посреща с почести и го гощава със специално заклана камила.

През август 2003 г. Либия официално признава отговорността си и се съгласява да изплати около 1 млрд. щ. долара компенсация на близките на жертвите.

Разследване и съд 

След тригодишно разследване е повдигнато обвинение срещу Абделбасет Али ал-Меграхи () и Ал Амин Халиф Фимах (). На 5 април 1999 г. заподозрените в извършване на атентата са предадени на шотландската полиция и в холандския град Утрехт се състои съдебното дело. Ал Амин Халиф Фимах е признат за невинен, а Ал Меграхи е осъден на доживотен затвор и затворен в шотландския затвор Гринок ().

Освобождаване на Ал Меграхи 
Във връзка със заболяването на Ал Меграхи (рак на простатата) и очаквания смъртоносен изход от заболяването, като акт на хуманност, с решение на Министъра на правосъдието на Шотландия (), Кени МакАскил, () от 20 август 2009 г. Ал Меграхи е освободен. По повод освобождаването протестират близките на жертвите от терористичния акт. Категоричен протест срещу освобождаването е изказан от Държавния секретар на САЩ Хилари Клинтън. Недоволство от решението на шотландското правителство също изказават в изявления президентът на САЩ Барак Обама, генералният прокурор на САЩ Ерик Холдер и др. Директорът на ФБР Роберт Мюллер III написва открито писмо до Министъра на правосъдието на Шотландия. 

В Либия Ал Меграхи е посрещнат като национален герой. На 12 септември 2009 г. състоянието на осъдения, намиращ се в болница в Либия, рязко се влошава. За това е съобщено от лекари и негови роднини, но за състоянието и местопребиваването му повече няма информация. Абдел Басет ал Меграхи умира на 20 май 2012 година.

Източници 

1988 година
Локърби
Локърби
Локърби
Локърби
Локърби
Локърби
Авиация във Великобритания
Външна политика на Либия
История на Либия